TransferWise
„TransferWise“ – tarptautinė pinigų perlaidų platforma, viena didžiausių Europos finansinių technologijų bendrovių. „TransferWise“ 2011 m. Londone įkūrė estai Taavet Hinrikus ir Kristo Käärmann. Pirmasis anksčiau dirbo estų įkurtoje internetinių pokalbių bendrovėje „Skype“, o antrasis – audito ir konsultacijų bendrovėje „Deloitte“. Finansines injekcijas startuoliui yra suteikęs „PayPal“ steigėjas Peter Thiel, „Virgin Group“ įkūrėjas Richard Branson, investicijų bendrovės „Andreessen Horowitz“, „Institutional Venture Partners“ ir kt. Po paskutinės 280 mln. JAV dolerių investicijos „TransferWise“ rinkos vertė pasiekė 1,6 mlrd. JAV dolerių. Nuo 2011 m. bendrovė jau yra pritraukusi 397 mln. USD finansinių injekcijų. „TransferWise“ tegia, kad kiekvieną mėnesį turi bent 4 mln. jos paslaugomis pasinaudojančių vartotojų, kurie visi kartu persiunčia daugiau nei 2 mlrd. GBP. 2017 m. uždirbo beveik 6 mln. GBP (6,7 mln. Eur) grynojo pelno ir gavo 117,3 mln. GBP (131,4 mln. Eur) pajamų. Joje dirbo 1011 žmonių.